**Ҳ. Абдураҳмонов**

**(Ташкент, Узбекистан)**

**СОЛИҚ ЮКИ ВА УНИ ҲИСОБЛАШНИНГ ҲОЗИРГИ МОДЕЛЛАРИ**

Илмий адабиётларда солиқ оғирлиги қанчалик паст бўлса, давлат иқтисодиётининг ривожланиши ҳам шунга мос равишда ўсиш тенденциясига эга бўлади. Шунингдек, илмий изланишдарда хўжалик юритучи субъектлар зиммасидаги солиқ юкини ҳисоблашнинг турли усуллари мавжудлиги тўғрисида етарлича маълумотларни учратиш мумкин. Маҳсулот таннархини шакллантиришда корхонанинг солиққа оид харажатлари бошқа моддий харажатлар билан бир қаторда туради. Шу жиҳатдан олиб қараганда, солиқ юкини ҳисоблаб чиқаришнинг илғор усулларидан фойдаланиш реал вазиятни тўлиқ ифодалаб беради.

Маълумки, инвестициялар ҳар қандай жамиятда иқтисодий ўсишнинг муҳим омили сифатида эътироф этилади. Шу борада капитални ўстиришига таъсир ўтказувчи ҳамда иқтисодий ўсишни рағбатлантирувчи омиллар ичида солиққа тортиш масаласи муҳим ўрин тутади. Иқтисодиётда қулай инвестицион муҳитни яратишда мақбул солиқ режимини қўллаш орқали солиқ тўловчиларнинг ҳақли эътирозларига сабаб бўлаётган айрим муаммоларни, хусусан улар зиммасидаги солиқ юкини янада камайтириш мумкин.

Маълумки, солиқ ставкасининг пасайтирилиши, амортизацион схемаларнинг замон талабларидан келиб чиққан ҳолда такомиллаштирилиши, халқаро талаблардан келиб чиққан ҳолда солиққа тортиш базасини ўзгариши орқали инвестицион муҳит янада қулайроқ кўриниш олиши мумкин.

Иқтисодий адабиётларда мамлакат солиқ қонунчилигининг талаблари инвестициялар ва капитални жамғариш жараёнига тўғридан-тўғри таъсир ўтказиши келтириб ўтилган. Корхоналарнинг фойда ва мулк солиқлари, шунингдек бизнес харажатларининг солиққа тортиш мақсадларида тан олиниши ва солиқ қонунчилигининг бошқа масалалари корхона ихтиёрида солиқ тўлагандан кейин қоладиган фойда миқдорига таъсир ўтказмасдан қолмайди. Jorgensen ва Siebert (1968) томонидан солиққа тортишнинг инвестицияларга таъсирини баҳолашга нисбатан икки томонлама ёндашилганлигини кўриш мумкин ***(1)***. Биринчи ёндашув жамғариш ва инвестиция жараёнларини иқтисодий моделлаштириш билан ифодаланса, иккинчи ёндашув эффектив (самарали) солиқ ставкалари (*effective tax rates* — *ETR*) асосида ифодаланадиган солиқ юкини баҳолашдан иборат. *ETR* асосида солиқ юкини баҳолашни икки хилда ўтказиш мумкин (батафсил маълумот Giannini, Maggiulli, 2002) ***(2)***. Биринчидан эффектив (самарали) солиқ юкини баҳолашда йиғма макроиқтисодий кўрсаткичлар ёки алоҳида олинган фирма кўрсаткичларидан келиб чиққан ҳолда чиқариш мумкин. Бу эса ўз навбатида “орқага қаровчи” (backward-looking) макро ёки микро ёндашув бўлиши мумкин. Эффектив (самарали) солиқ юкини аниқлашнинг иккинчи варианти "ex-ante" кўрсаткичининг келгуси давр гипотетик инвестицион лойиҳалари учун солиқ юкини ҳисоблаш билан ифодаланади. Шу борада инвесторнинг келгусидаги гипотетик ҳатти-ҳаракати борасидаги тахминларга асосланган кўрсаткичларни “олдинга қаровчи” (forward-looking) сифатида эътироф этилади ***(3).***

Эффектив (самарали) солиқ ставкалари (ETR) нинг турли кўрсаткичларидан солиққа тортишнинг корхона инвестицион фаоллигига таъсирини таҳлил қилишда фойдаланиш мумкин. Бу борада солиқ қонунчилигининг инвесторнинг келгусидаги фаолиятига таъсирчанлигини аниқлаш учун "forward-looking" кўрсаткичи ишлатилади ва у корхона инвестицион фаолияти учун солиқ тизими томонидан яратиб бериладиган рағбатлантирувчи ёки таъқиқловчи қоидаларни аниқ ифодалаб беради. Солиққа тортиш фақатгина инвестор фаолиятига таъсир қилувчи бир неча омиллардан бири сифатида тавсифланади.

Мазкур масалани ўрганишда М.Кинг ва Д.Фуллертон (King, Fullerton, 1984) бошчилигидаги халқаро экспертлар гуруҳининг микроиқтисодий моделидан фойдаланилади. Кинг-Фуллертон моделида инвестициялар учун солиққа тортишнинг асосий таъсири капитал қийматининг ўзгаришида акс этади ва энг юқори эффектив (самарали) солиқ ставкалари (*marginal effective tax rate*, *METR*) асосида аниқланади. Дастлаб, шартли лойиҳалар учун солиқ тўлашдан олдин ва кейин ҳар бир инвестицияга тўғри келадиган фойда нормаси фарқидан келиб чиқадиган солиқ оғирлиги ҳисоблаб чиқилади ***(4)***.

Кинг-Фуллертон моделидан фойдаланиб, моддий қийматликларга инвестициялар учун солиқ юки даражаси Иқтисодий Ҳамкорлик ва Ривожланиш Ташкилоти (ИҲРТ)нинг кўпгина мамлакатлари учун ҳисоблаб чиқилган. Ҳисоб-китоблар натижаси солиқ қонунчилигининг инвестицион қарорларга таъсири ҳақида иқтисодий сиёсатни ишлаб чиқишда маълумот сифатида фойдаланилади ***(5, 6)***.

Ушбу моделнинг асосий ғояси қуйидагича: фараз қилайлик, иқтисодиётда солиқларнинг мавжуд эмаслиги шароитида инвестор ўз қуйилмалари учун тўлиқ фойда нормасини олади. Солиққа тортиш мавжуд бўлганда эса олинадаган фойда миқдори солиқ суммасига камаяди. Ушбу солиқ юкининг миқдори корхоналар солиққа тортиш тизимига, ҳисобланган солиқ суммасига нисбатан инфляция даражаси таъсирига, асосий воситалар ва бошқа активларга ҳисобланадиган амортизациянинг хусусиятларига, турли даромадлар (капиталнинг ўсиши, фоизлар ёки дивидендлар)ни солиққа тортишга ва бошқа бир қатор омилларга боғлиқ бўлади. Шу ўринда солиқ юкини кенг маънода таърифлайдиган бўлсак, у ўз ичига солиқ қонунчилиги асосида ҳисобланган солиқ ва бошқа мажбурий тўловларни ҳамда ушбу солиқларни тўлаш билан боғлиқ қўшимча оғирликни ҳам олишини таъкидлаш лозим ***(7)***.

Келтирилган ифодалардан маълумки, инвестициялар учун солиқ юки бир неча хусусий омиллар (моддий қийматлилик тури, иқтисодиёт тармоқлари, молиялаштириш манбаси ва инвестиция қилувчилар категорияси) дан келиб чиққан ҳолда белгиланади. Шунинг учун ҳисобланган эффектив (самарали) солиқ юки корхоналар фойда ва даромад солиғи ставкасидан фарқ қилади, шунингдек бир турдаги инвестициядан бошқа турига нисбатан фарқли бўлади.

Шунинг учун мазкур моделдан фойдаланган ҳолда ва мамлакатимиз солиқ қонунчилиги талабларидан келиб чиқиб, моддий қийматликларнинг айрим турлари – машина ва қурилмалар, бино ва иншоотлар, компьютерлар (юқори технологияли активлар), иқтисодиётнинг анъанавий соҳалари – машинасозлик, қурилиш ва савдо, молиялаштиришнинг уч тури – заём маблағларини жалб қилиш, қимматли қоғозларнинг жойлаштирилиши ва тақсимланмаган фойда кўрсаткичлари учун солиқ юкини ҳисоблаб чиқиш мумкин.

**Фойдаланилган адабиётлар рўйхати:**

1. Giannini, S. and C. Maggiulli (2002) The effective tax rates in the EU Commission study on corporate taxation: methodological aspects, main results and policy implications, CESifo Working Paper No. 666 (1).
2. King, M. and D. Fullerton, eds. (1984) The Taxation of Income from Capital: A Comparative Study of the United States, United Kingdom, Sweden, and West Germany (Chicago: University of Chicago Press).
3. OECD (1991) Taxing Profits in a Global Economy (Paris: OECD).
4. OECD (1996) Fiscal Measures to Promote R&D and Innovation (Paris: OECD).
5. Karzanova, I. (2002) Estimation of Effect of Taxation on Real Sector Investment in Russia: Calculation of Marginal Effective Tax Rates, HSE Economic Journal 6 (2) (Moscow: The Higher School of Economics Press).